Foreldrafélag Fossvogsskóla sendi frá sér harðorða yfirlýsingu í morgun þar sem það segir viðbrögð borgaryfirvalda við húsnæðisvanda skólans hafa einkennst af dómgreindarleysi, seinagangi og úrræðaleysi.
Á dögunum var tilkynnt að kennsla annars til fjórða bekkjar við skólann færi fram í húsnæði Víkings. Til stóð að kennsla þeirra bekkja færi fram í færanlegum kennslustofum við skólann, en þær framkvæmdir töfðust og verða rýmin ekki tilbúin fyrr en síðar á skólaárinu. Karl Óskar Þráinson, formaður félagsins, segir að nú sé upp komið neyðarástand, því ljóst sé að rými Víkings sé algerlega óboðlegt fyrir bæði nemendur og kennara.
Í gær fengum við tilkynningu frá skólayfirvöldum um það að 2.-4. bekk yrði komið fyrir í kjallara og anddyri Víkingsheimilisins, eða klósettganginum eins og krakkarnir kalla þetta, og þar ættu 130 börn hið minnsta að vera í nokkrar vikur á meðan borgin er að útbúa færanlegar kennslustofur. Sem að, eftir því sem við best vissum, áttu að vera tilbúnar fyrir skólabyrjun. Ekkert í samskiptum borgarinnar í sumar benti til annars en að það stæðist og því kemur það okkur verulega á óvart að hlutirnir séu komnir í þennan hnút svona seint í ferlinu.
Samkvæmt skólayfirvöldum á húsnæði Víkings aðeins að vera tímabundin lausn þangað til byggingu færanlegra kennslustofa við Fossvogsskóla er lokið. Það verk á samkvæmt áætlun að taka þrjár vikur, en foreldrafélag skólans segir þann tímaramma óhóflega bjartsýni miðað við það sem á undan er gengið. Félagið hefur auk þess miklar efasemdir um að húsnæði Víkings myndi standast kröfur heilbrigðiseftirlits um skólahúsnæði, en þau vita ekki til þess að neitt samráð hafi verið haft við heilbrigðisyfirvöld. Félagið gagnrýnir jafnframt að ekkert samráð hafi verið við skólaráð, en lögum samkvæmt beri að gera það þegar stórar breytingar standi til í skólastarfinu.
En við óskum einfaldlega eftir því að húsnæðið sem boðið er upp á sé mannsæmandi og uppfylli kröfur nútímaskólastarfs.